Krúpa, Juraj, poslanec NR SR (2021-11-23):
Ďakujem, pán predsedajúci. No, tak ste si tu potliachali trošku z tej opozície, prešli sme si všetkým – očkovaním, štátnou správou, zdravotníctvom, pandémiou a tak ďalej. Vlastne ste si tak vybrali z každého rožku trošku, čo vám vyhovovalo, a zabúdate na to, čo ste vy napáchali. To je niečo neskutočné! To, čo ste vy urobili so štátnou správou za tých dvanásť rokov, je škandál. Tu kolegyňa Pleštinská alebo ďalší, a je ich strašne veľa, majú skúsenosti s vašimi nominantmi. Majú skúsenosti s ľuďmi, ktorých ste si vy pobrali skade-tade, všelijakí rodinní príslušníci, sympatizanti SMER-u a tak ďalej, ktorým ste dávali funkcie, vytvárali sa rôzne umelo vytvorené úrady alebo oddelenia alebo odbory na ministerstvách len preto, aby ste mohli umiestniť vlastných politických nominantov, čo stálo štátnu správu strašné peniaze a dodnes stojí. Keď došlo aj ku kritike zo strany Európskej únie, to ste nespomenuli. Európska únia upozorňovala, myslím, že to bolo 2016 alebo 2017, že máme totálne spolitizovanú štátnu správu. Čo ste spravili vy? Ste si pozmenili toľko návrhov legislatívnych, toľko zákonov, čo sa týka štátnej správy. Ja neviem, či ich nebolo 55 alebo vyše 50 tých návrhov bolo, ktoré ste si prijali tak, aby ste si zabetónovali situáciu, ktorú v štátnej správe vidíme. A to, čo teraz robíte, je z vášho pohľadu, samozrejme, legitímny boj. Legitímny preto, pretože bojujete za vlastných nominantov. Bojujete za ľudí, ktorých ste si tam dosadili. Sú to ľudia, ktorí nemali kvalifikačné predpoklady, ale mali dobré kontakty a dobré konexie alebo to boli sympatizanti alebo čokoľvek. A takíto ľudia tam sedia roky. Za tie roky nedokázali dokopy nič. Dokazuje to výkon štátnej správy, ktorý tu dnes máme. Opýtajte sa bežných občanov, ako sú spokojní so štátnou správou. Toto sú všetko veci, ktoré musíme dnes riešiť. A musíme ich riešiť akútne, pretože reagujeme na situáciu, ktorá vznikla a ktorú sme si mali možnosť otestovať aj počas pandémie. Ako ste si mohli, vážení kolegovia a kolegyne z opozície, všimnúť, my sme tých ľudí nevyhadzovali. My sme čakali, že tí ľudia budú sa vedieť zapriahnuť do jedn... za jeden povraz, že budú vedieť spolu s nami ťahať a budú vedieť s nami bojovať proti všetkým tým nástrahám, ktoré pandémia so sebou prináša. Výsledky sú také a skúsenosti sú také, že nemáme na výber. Jednoducho to musíme meniť. A ďalšia taká drzosť, ktorá tu zaznela z vašej strany, že 1 200 zdravotníkov odišlo teraz počas pandémie. Ale jako keby ste nemali pamäť. Vám odišli že tisícky a tisícky zdravotníkov počas vášho vládnutia. Veď zabudli ste už na to, že ste dokonca mali niekoľko legislatívnych návrhov a ten posledný bol práve z hlavy vášho nejakého toho bývalého šéfa Fica, ktorý chcel penalizovať všetkých študentov medicíny, ktorí keď sa rozhodli po štúdiu, po ukončení štúdia opustiť Slovenskú republiku a ísť pracovať niekde inde, tak mali byť penalizovaní a mali si zaplatiť štúdium? Čiže toto sú všetko výsledky, lebo vy ste veľmi dobre vedeli, vy ste veľmi dobre vedeli, že tie podmienky v zdravotníctve, ktoré tu sú, sú naozaj len pre tých, ktorí tú medicínu vnímajú čisto ako poslanie a idú sa sem obetovať. A tí, čo tam dnes pracujú, obetujú sa všetkým, čo majú. A vy brojíte proti nim, vy podkopávate ich úsilie, keď prosia obyvateľov a občanov, aby sa dali očkovať. Vy spochybňujete ich, ich, tvrdenia vedcov, lekárov. A ešte tu budete tvrdiť, že to je naša vina. Však sa choďte pozrieť do toho špitálu! Choďte sa pozrieť, jak to tam vyzerá! To nie je len to, že ako vyzerajú tie nemocnice pre pacientov, ale aké podmienky majú tí lekári, aké podmienky majú tie zdravotné sestry. Keď má nočnú, tak tam má válendu, ktorá je zo šesťdesiateho tretieho. To sa nenašlo päť korún na to, aby dostali nové válendy? To vy ste nenašli? No nenašli, lebo ste museli nakradnúť. A ja vám chcem ale ešte povedať jednu vec. Takisto sa tu teraz všeličo natliachalo, že ako my ignorujeme a ideme si robiť všetko po svojom. No nie je to tak. Je tu aj sebareflexia. A teraz vás trošku prekvapím, ja som vás nehal sa vyrozprávať aj k tej novele zákona, teda aj k tomu prílepku, ako ste ho nazvali, a priznávam, oprávnene nazvali, k tej päťdesiatpäťke, čo sa týka teda zákona 73 a právomoci ministra. Prebehlo niekoľko rokovaní aj s pani prezidentkou, kanceláriou prezidentky a ministerstvom vnútra a ktoré trvali nejaký čas. My sme sa rozhodli vyhovieť výhradám pani prezidentky, ktoré má k tejto novele v tejto konkrétnej časti, a tá bude predstavená ako pozmeňujúci návrh v pléne, keď príde na rad tento bod, je to, myslím si, že je 43. bod schôdze, kde tento bod zaradíme a budú, bude tento pozmeňujúci návrh aj prijatý. Takže ja som presvedčený, že toto všetko ste vy mali výhrady voči tomuto zákonu ako z opozície. Ja som presvedčený, že keď my tieto výhrady zapracujeme, lebo ste sa teraz stotožnili s pani prezidentkou, že zaňho zahlasujete. Ak nie, tak ako zvyčajne si len kadíte odtiaľ, odkiaľ hovoríte. No a čo sa týka toho procesu, ja vám len poviem stručne. Bude to tak, že áno, prelomíme veto prezidentky. Je to logický postup, pretože ináč by sa šesť mesiacov potom s týmto nemohlo pracovať. Ale upokojujem vás už s tým, že keď sa to prelomí, je to v zákonníku, tak potom príde tento pozmeňujúci návrh, ktorým hneď napravíme tento návrh a vyjdeme tak v ústrety jak pani prezidentke, tak aj vám ako kritikom. To je z mojej strany zatiaľ všetko. Ďakujem veľmi pekne.